CELEX: 62012TN0462
Language: lt
Date: 2012-10-19 00:00:00
Title: Byla T-462/12: 2012 m. spalio 19 d. pareikštas ieškinys byloje Pilkington Group prieš Komisiją

8.12.2012   
            
            
               LT
            
            
               Europos Sąjungos oficialusis leidinys
            
            
               C 379/30
            
         2012 m. spalio 19 d. pareikštas ieškinys byloje Pilkington Group prieš Komisiją
   
   (Byla T-462/12)
   2012/C 379/51
   Proceso kalba: anglų
   
      Šalys
   
   
      Ieškovė: Pilkington Group Ltd (Sent Helensas, Jungtinė Karalystė), atstovaujama solisitorių J. Scott, S. Wisking ir K. Fountoukakos-Kyriakakos
   
      Atsakovė: Europos Komisija
   
      Reikalavimai
   
   Ieškovė Bendrojo Teismo prašo:
   
               —
            
            
               pagal SESV 263 straipsnį panaikinti 2012 m. rugpjūčio 6 d. Europos Komisijos sprendimą, kuriuo atmestas prašymas dėl konfidencialumo užtikrinimo (Sprendimas C(2012) 5718 final) (byla COMP/39.125 — Carglass) (visų pirma jo 4 straipsnį) ir
            
         
               —
            
            
               priteisti iš atsakovės ieškovės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi šešiais pagrindais.
   
               1.
            
            
               Pirmuoju ieškinio pagrindu teigiama, kad atsakovė pažeidė SESV 296 straipsnį, bylas nagrinėjančių pareigūnų įgaliojimų (1) 8 straipsnį bei Pagrindinių teisių chartijos 41 straipsnį ir gero administravimo principą, nes tinkamai neišnagrinėjo išsamių ieškovės argumentų ir nepakankamai motyvavo savo poziciją.
            
         
               2.
            
            
               Antruoju ieškinio pagrindu teigiama, kad, nusprendusi paskelbti informaciją, kuri, taikant teisingus teisinius kriterijus ir vertinimą, turėtų būti laikoma saugotina tarnybine paslaptimi, atsakovė pažeidė ES teisę (visų pirma SESV 339 straipsnį, Tarybos reglamento (EB) Nr. 1/2003 (2) 28 straipsnį, bylas nagrinėjančių pareigūnų įgaliojimų 8 straipsnį), nes
               
                           —
                        
                        
                           netaikė tinkamų teisinių kriterijų,
                        
                     
                           —
                        
                        
                           suklydo vertindama, ar nagrinėjama informacija nėra komercinė paslaptis arba kita konfidenciali informacija,
                        
                     
                           —
                        
                        
                           rėmėsi nesusijusiais kriterijais, pavyzdžiui, kad informacija sudaro inkriminuojamo pažeidimo faktines aplinkybes, ir
                        
                     
                           —
                        
                        
                           suklydo vertindama, ar yra bendrojo intereso pagrindų, leidžiančių atskleisti informaciją, visų pirma atsižvelgiant į pačios Komisijos poziciją nesuteikti teisės susipažinti su dokumentais, kuriuose pateikta panaši informacija, ir į Sąjungos teismų praktiką, o tai leidžia daryti bendrą prielaidą, kad tokia informacija yra konfidenciali ir negali būti atskleista viešai.
                        
                     
         
               3.
            
            
               Trečiuoju ieškinio pagrindu teigiama, kad atsakovė pažeidė ES teisę, nes ieškovės atžvilgiu laikydamasi nepalankios pozicijos, palyginti su kitose ankstesnėse arba tebevykstančiose procedūrose panašioje padėtyje buvusiomis įmonėmis, pažeidė vienodo požiūrio principą.
            
         
               4.
            
            
               Ketvirtuoju ieškinio pagrindu teigiama, kad atsakovė pažeidė ES teisę, nes nepaisė teisėtų lūkesčių principo, neatsižvelgusi į teisėtus ieškovės lūkesčius, kad per procedūras konkurencijos teisės srityje Komisijos gauta arba jai pateikta konfidenciali informacija bus apsaugota nuo atskleidimo.
            
         
               5.
            
            
               Penktuoju ieškinio pagrindu teigiama, kad, nusprendusi paskelbti informaciją, pagal kurią galima nustatyti konkrečius asmenis, atsakovė pažeidė ES teisę (visų pirma SESV 339 straipsnį, Tarybos reglamento (EB) Nr. 1/2003 28 straipsnį, bylas nagrinėjančių pareigūnų įgaliojimų 8 straipsnį).
            
         
               6.
            
            
               Šeštuoju ieškinio pagrindu teigiama, kad atsakovė pažeidė proporcingumo principą ir Reglamentą (EB) Nr. 1049/2001 (3) (visų pirma jo 4 straipsnio 2 dalį), nes taikė neproporcingas nagrinėjamos informacijos atskleidimo priemones ir nesilaikė minėto reglamento principų ir procedūrų.
            
         
      (1)  2011 m. spalio 13 d. Europos Komisijos Pirmininko sprendimas 2011/695/ES dėl bylas nagrinėjančio pareigūno pareigybės ir įgaliojimų nagrinėjant tam tikras konkurencijos bylas (OL L 275, 2011, p. 29).
   
      (2)  2002 m. gruodžio 16 d. Tarybos reglamentas (EB) Nr. 1/2003 dėl konkurencijos taisyklių, nustatytų Sutarties 81 ir 82 straipsniuose, įgyvendinimo (OL L 1, 2003, p. 1; 2004 m. specialusis leidimas lietuvių k., 8 sk., 2 t., p. 205).
   
      (3)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001, p. 43; 2004 m. specialusis leidimas lietuvių k., 1 sk., 3 t., p. 331).